- I dag er størstedelen af kommunikationsnetværk båret af landbaserede master eller kabler, hvilket gør det enten umuligt eller meget dyrt at kommunikere med enheder i fjerne egne som eksempelvis på havet eller polerne. Sådan forklarer business development manager hos GateHouse Telecom Per Koch i en pressemeddelelse, hvordan internettet fungerer i dag. Virksomheden, der har rødder i Nørresundby, har netop tegnet et millionkontrakt med det europæiske rumagentur, ESA. Det er kommet i stand med støtte fra Styrelsen for Forskning og Uddannelse. Aftalen er første skridt i udviklingen af en softwareløsning til kommunikationssatelitter og IoT-enheder (Internet-of-Things: Alt, hvad der er koblet på internettet, for at sikre bedre service eksempelvis køretøjer, bygninger, telefoner osv.). Målet er at bruge den eksisterende teknologi fra landbaserede netværk og tilpasse dem til satelitter for på den måde at forlænge netværkets rækkevidde. Sådan kan selv fjerntliggende områder, der ikke har en internetforbindelse, få det. Ifølge Per Koch vil softwareløsningen være særligt interessant for virksomheder, der benytter sig af IoT-løsninger til at kommunikere med eksempelvis skibe til søs, fly i luften eller målestationer og overvågningsenheder i fjerne egne. - Vi er utroligt glade for samarbejdet med de danske rummyndigheder, og for at de sammen med ESA har valgt at støtte op om projektet, som vil være med til at fastholde Danmark helt i front inden for satellitkommunikation. Derudover rummer det en rigtig god forretning for os, da det globale marked for satellit baseret IoT løsninger forventes at have en samlet størrelse på mellem 35 og 45 milliarder kroner i 2025. Derfor har vi også selv valgt at investere penge i projektet, så vi allerede kan få løsningen på markedet inden for de næste to til tre år, siger Per Koch. Og for at kunne løfte opgaven er det planen, at flere skal ansættes. GateHouse Telecom regner med at skulle finde mellem 10 og 15 ingeniører til kontoret.
Virksomheden GateHouse Telecom fra Nørresundby har netop indgået en aftale med det europæiske rumagentur, ESA. Sammen, skal de lave satellitbaseret internet, så der er forbindelse i alle verdenshjørner.